ধলাপেট সিন্ধুঈগল ধূসর পিঠ ও সাদা দেহতলের বৃহদাকার শিকারি পাখি। এর দৈর্ঘ্য কমবেশি ৬৮ সেন্টিমিটার, ডানা ৫৬.৫ সেন্টিমিটার, ঠোঁট ৫.১ সেন্টিমিটার, পা ৯.৫ সেন্টিমিটার ও লেজ ২৩.৫ সেন্টিমিটার। পুরুষ পাখির ওজন ২.৫ থেকে ৩.৭ কিলোগ্রাম। স্ত্রী পাখি সাধারণত ২.৮ থেকে ৪.২ কিলোগ্রাম হয়। প্রাপ্তবয়স্ক স্ত্রী পাখি পুরুষ পাখির থেকে আকারে সামান্য বড়। পূর্ণবয়স্ক পাখির পিঠ ধূসর এবং পেট ও বুক সাদা। মাথা, ঘাড়, ডানার নিচের ডানা ঢাকনি ও লেজও সাদা। লেজের গোড়া ধূসর। ডানার গোটানো অংশ লেজের শেষ পর্যন্ত পৌঁছে। ওড়ার সময় ডানার কালো অংশ ও মধ্য পালক স্পষ্ট দেখা যায়। ডানা V আকারে মেলে ধরে আকাশে উড়ে বেড়ায়। মজবুত ঠোঁট কালচে। পা ও পায়ের পাতা ধূসরাভ সাদা। স্ত্রী ও পুরুষ পাখির চেহারা একই রকম। অপ্রাপ্তবয়স্ক পাখির পিঠ বাদামি। বুক লালচে-পীতাভ রঙের। ঊরুসহ দেহতল সাদাটে-পীতাভ। মাথা ও ঘাড় লালচে-বাদামি। বুকের উপরের অংশ হালকা বাদামি, পেট লালচে-সাদা। লেজ সাদাটে, প্রান্তীয় ফিতা বাদামি ও আগা ফিকে রঙের। বহু বছর ধরে ধাপে ধাপে পালক পরিবর্তন করে অপ্রাপ্তবয়স্ক ঈগল পূর্ণবয়স্ক ঈগলের রঙ ধারণ করে।

আবাস
বিবরণ
খাদ্যাভ্যাস
ডাক